1 Projekčné a zobrazovacie systémy
1.2 LCD projektory

Základný princíp LCD projektora

Svetlo vychádzajúce z lampy prístroja dopadá na sústavu dichroických zrkadiel (t.j. polopriepustných zrkadiel), ktoré sa všeobecne využívajú vo farbodeliacích sústavách (optický hranol) na rozdelenie bieleho svetla na základné farby RGB (Red-Green-Blue) modelu. Prvým dichroickým zrkadlom prechádza červená zložka svetla, ostatné (t.j. zelená zložka a modrá zložka) sa odrážajú. Svetlo v doplnkovej farbe (t.j. azúrovej farbe) pokračuje k ďalšiemu dichroickému zrkadlu. Na ňom nastáva odraz svetla zelenej farby, zatiaľ čo modré svetlo pokračuje ďalej. Tieto zrkadlá sa vyrábajú tak, že sa na sklenenú dosku nanáša tenká vrstva odrážajúca svetlo iba danej farby (t.j. svetlo danej vlnovej dĺžky).

Optická sústava spracúvajúca svetlo z výbojky projektora pokračuje ďalej polarizačnými filtrami a LCD panelom. Do LCD panelu sa privedie elektrický prúd (zodpovedajúci televíznemu signálu), na základe ktorého je v LCD paneli vytvorený obraz zodpovedajúci tomuto elektrickému prúdu. Potom svetlá troch základných farieb RGB modelu (nesúce informáciu o vytváranom obraze) dopadajú na dichroický hranol, v ktorom sa skladajú do výsledného svetla (resp. obrazu). Odtiaľ svetlo prechádza ďalej objektívom priamo až na projekčnú plochu.

Princíp LCD projektoru

Výhodou týchto projektorov je, že vytvárajú stabilný obraz, ktorý nie je (v porovnaní s technológiou DLP) trhaný. Farebnosť celej premietanej scény je možné nastaviť pomocou priepustnosti jednotlivých LCD panelov. Tak je možné docieliť pomerne vysoký kontrast a verné zobrazenie farieb.

Nevýhodou je skutočnosť, že najmä prvé modely týchto typov projektorov zobrazovali na projekčnej ploche viditeľnú mriežku, ktorá je dôsledkom použitia technológie LCD panelov. Jednotlivé body, ktoré sa majú zobraziť na projekčnej ploche, sú totiž na LCD paneli umiestnené vedľa seba, ale nedotýkajú sa. K týmto zobrazovacím bodom je nutné priviesť vodičom elektrický prúd ovládajúci príslušné pixely. Novšie modely obsahujúce kvalitnejšie LCD panely touto vadou už netrpia. Technológia výroby umožňuje približovať jednotlivé pixely bližšie k sebe. Ďalšou nevýhodou je tzv. starnutie pixelov. Tranzistory ovládajúce jas jednotlivých obrazových bodov pracujú pri veľkej teplote a preto sa časom vypaľujú a niektoré prestávajú aj fungovať.