1 Projekčné a zobrazovacie systémy
1.1 Projektory a displeje

Oblasť veľkoplošného zobrazovania možno technicky pokryť dvoma spôsobmi – projekčne a neprojekčne.

Projekčné veľkoplošné zobrazovanie realizuje tzv. dátový projektor. V súčasnosti sa používajú projektory typu LCD (Liquid Crystal Display) alebo DLP (Digital Light Processing).

V minulosti sa využívala projekcia typu CRT (Cathode Ray Tube). Do kategórie projekčných zobrazovacích systémov možno zahrnúť ešte reflexný LCD a projekciu laserom.

Neprojekčné veľkoplošné zobrazovanie realizuje tzv. plochý zobrazovač. V súčasnosti sa používajú primárne zobrazovače typu LCD, prípadne OLED (Organic Light Emitting Diode).

V minulosti sa využívala projekcia typu Plazma. Do kategórie neprojekčných zobrazovacích systémov možno zahrnúť ešte tzv. LED (Light Emitting Diode) steny.

Základná funkcia dátového projektora je zobrazenie obrazu z PC (Personal Computer) alebo NTB (NoTeBook/NeTBook), doplnkovo potom zobrazenie videa z iných zdrojov, napr. televízne vysielanie, nosič DVD (Digital Video Disc) alebo BD (Blu-ray Disc), a pod.

Základnými parametrami sú:

- rozlíšenie – udáva počet obrazových bodov v obraze, dôležitá je kompatibilita s PC/NTB, zásadne ovplyvňuje ostrosť obrazu,
- svetelný výkon – určuje veľkosť obrazu, prípadne svetelné podmienky
- hmotnosť – ovplyvňuje mobilitu zariadenia

Rozlíšenie dátového projektora:

- formát 4:3 – starší formát, rozlíšenie 1024×768 XGA (eXtended Graphics Array), 1400×1050 SXGA+ (Super XGA+) a 1600×1200 UXGA (Ultra XGA), tieto rozlíšenia sa však už takmer nepoužívajú
- formát 16:9 alebo 16:10 – novšie širokouhlé formáty, 1280×800 WXGA (Wide XGA), 1920×1080 plné HDTV (High Density TeleVision), 1920×1200 WUXGA (Wide UXGA) a 3840×2160 UHD (Ultra HD), často chybne označované ako 4K

Kategórie dátových projektorov:

- podľa hmotnosti – ultraľahké (do 2 kg), osobné (do 4 kg), mobilné (do 6 kg) a konferenčné (nad 6 kg)
- podľa výkonu – so svetelným zdrojom LED (500 až 1500 ANSI lúmenov), s lampovým alebo laserovým svetelným zdrojom (3000 až 30000 ANSI lúmenov)
- podľa rozlíšenia – XGA, WXGA, FHD (1920×1080) a WUXGA (1920×1200), v digitálnych kinách 2K a 4K
- podľa použitej technológie – LCD, DLP
- podľa určenia – business, školské, špeciálne aplikácie (3D), na trvalú prevádzku (napr. dispečingy)