1 Projekčné a zobrazovacie systémy
1.4 Svetelné zdroje pre projektory

V súčasnosti využívané svetelné zdroje pre projektory sú dohromady tri – klasická lampa (výbojka), svietivá dióda (LED) a laserový svetelný zdroj.

V prípade klasickej lampy (výbojky) sa jedná o systém, kde medzi dvoma elektródami horí elektrický oblúk a ten je zdrojom svetla.

Výhodou je dlhými rokmi osvedčená technológia a vysoký svetelný výkon.

Nevýhodou je obmedzená životnosť (2000 až 8000 hodín), pomalý štart (cca 1 minúta do plného svetelného výkonu).

Pri projektoroch využívajúcich ako svetelný zdroj LED diódy sú v projektore prítomné hneď tri, a to pre červenú, zelenú a modrú farbu.

Výhodou je rýchly štart a dlhá životnosť (20000 hodín a viac).

Nevýhodou je obmedzenie svetelného výkonu projektora na maximálne 1500 ANSI lm.

Projektory pracujúce s laserovým svetelným zdrojom v sebe majú zakomponovaných niekoľko desiatok modrých laserov, ktoré svietia na rotujúci kotúč s luminoforom, ktorý vydáva biele svetlo. To sa ďalej spracováva ako bežné svetlo z lampy. Z objektívu na plátno teda vychádza bežné svetlo, nie laserový lúč.

Výhodou je rýchly štart a dlhá životnosť (20000 hodín a viac). Výkonnostné obmedzenie svetelného výkonu ako v prípade svietivých diód LED tu nie je.